CHEWA เด้งกว่า4% นิวไฮรอบ7เดือน มั่นใจรายได้โต20% ทะลุ2.4พันลบ. หลังตุนแบ็คล็อคแน่น800ลบ.
CHEWA เด้งกว่า4% นิวไฮรอบ7เดือน มั่นใจรายได้โต20% ทะลุ2.4พันลบ. หลังตุนแบ็คล็อคแน่น800ลบ. โดย ณ เวลา 15.34 น. อยู่ที่ระดับ 1.26 บาท บวก 0.05 บาท หรือ 4.13% สูงสุดที่ระดับ 1.27 บาท ต่ำสุดที่ระดับ 1.22 บาท มูลค่าซื้อขาย 18.79 ล้านบาท
12 ก.ย. 2561

ผู้สื่อข่าวรายงานว่า ราคาหุ้น บริษัท ชีวาทัย จำกัด (มหาชน) หรือ CHEWA ณ เวลา 15.34 น. อยู่ที่ระดับ 1.26 บาท บวก 0.05 บาท หรือ 4.13% สูงสุดที่ระดับ 1.27 บาท ต่ำสุดที่ระดับ 1.22 บาท มูลค่าซื้อขาย 18.79 ล้านบาท

ทั้งนี้ ราคาหุ้นปรับตัวเพิ่มขึ้นทำจุดสูงสุดในรอบ 7 เดือน นับตั้งแต่ราคาอยู่ที่ระดับ 1.35 บาท เมื่อวันที่ 14 ก.พ.61
นายบุญ ชุน เกียรติ กรรมการผู้จัดการ CHEWA เปิดเผยว่า บริษัทเชื่อว่าแนวโน้มธุรกิจยังคงเติบโตได้อย่างต่อเนื่องจากปีก่อน โดยมั่นใจรายได้จะเติบโตไม่ต่ำกว่า 2,400 ล้านบาท หรือเติบโตประมาณ 20% จากปี 2560 โดยมียอดขายรอโอน (Backlog) ประมาณ 800 ล้านบาท และในปีนี้บริษัทยังวางแผนพัฒนาโครงการจำนวน  6 โครงการใหม่ และอีก 2 โครงการร่วมทุน
นอกจากนี้บริษัทยังได้ออกและเสนอขายหุ้นกู้ครั้งที่ 2/2561 จำนวนไม่เกิน 1,200 ล้านบาท โดยจะเสนอขายให้กับผู้ลงทุนสถาบันและผู้ลงทุนรายใหญ่ (II&amp;HNW) หุ้นกู้ดังกล่าวมีอายุ 2 ปี และมีอัตราดอกเบี้ยคงที่ 6% ต่อปี ซึ่งจะมีการจ่ายดอกเบี้ยทุก ๆ 3 เดือน ในวันที่ 7 มีนาคม, 7 มิถุนายน, 7 กันยายน และวันที่ 7 ธันวาคม ของทุกปีตลอดอายุหุ้นกู้ โดยจะออกตราสารในวันที่ 7 กันยายน 2561 และครบกำหนดอายุในวันที่ 7 กันยายน 2563
อนึ่ง หุ้นกู้ดังกล่าวเป็นส่วนหนึ่งของหุ้นกู้ที่ได้รับอนุมัติจากที่ประชุมสามัญผู้ถือหุ้นประจำปี 2561 ให้ออกและเสนอขายหุ้นกู้วงเงินไม่เกิน 1,500 ล้านบาท โดยเพิ่มเติมจากวงเงินสำหรับการออกและเสนอขายหุ้นกู้เดิม ซึ่งบริษัทได้รับอนุมัติจากที่ประชุมสามัญผู้ถือหุ้นประจำปี 2560 ทำให้บริษัทมีวงเงินการออกหุ้นกู้รวม 3,000 ล้านบาท ซึ่งที่ผ่านมาบริษัทได้ออกและเสนอขายหุ้นกู้บริษัทครั้งที่ 1/2561 ให้แก่นักลงทุนสถาบัน และผู้ทุนรายใหญ่เป็นจำนวน 498.50 ล้านบาท